До: Министерство за култура

 на Република Северна Македонија

 - Работна група за изготвување

 на Предлог на Закон за јавниот

 интерес во културата

**ПРЕДЛОГ**

Предлози и забелешки од група уметници со статус самостоен уметник: Маја Кировска, Ана Ивановска, Перо Кованцалиев и Калина Мрмевска

Лице за контакт: Maja Кировска, 070 648 250, ma.kirovska@gmail.com

По разгледување на Предлог законот за остварување на јавниот интерес во културата наидовме на неколку членови во Оддел 6 - Самостоен уметник и културен работник, кои се однесуват на самостојните уметници и културни работници, за кои сметаме дека не се доволно објаснети/дефинирани и бараат дообјаснување и членови кои цениме дека ќе имаат негативни последици врз нашата работа како самостојни уметници.

1. Член 41, став (1), точка 1, не е доволно јасен и бара прецизирање. Тука еден од условите за добивање месечни надоместоци е самостојниот уметник „да е државјанин на Република Северна Македонија и да престојува во државата во континуитет најмалку шест месеци“, но не е прецизирано за колкав временски период.

Од оваа причина се појавија две различни точкувања на оваа точка. Првото толкување е дека оваа точка од Член 41 би можел да важи за странски државјани кои добиле државјанство на Република Северна Македонија и доколку аплицираат за стекнување на правото за месечни надомести предвидени со овој Закон, претходно треба да имаат континуиран престој во државата од шест месеци, а сите оние кои стекнале државјанство при раѓање, секако би го имале исполнето овој услов.

Второто толкување на Член 41, став (1), точка 1 произлезе од усмен разговор со членови на работната група, кога ни беше посочено дека според овој член, самостојниот уметник ќе треба да престојува во државата во континуитет најмалку шест месеци на годишно ниво секоја година, за да може да го задржи правото на месечни надоместоци. Истото не е никаде напишано во законот. Според ваквото толкување самостојниот уметник кој живее и работи во државата за да го задоволи овој услов, односно да има континуиран престој во Република Северна Македонија од шест месеци, во овој период не може да излегува од земјата, односно своите активности во странство треба да ги ограничи на другите шест месеци од годината.

Оваа формулација за обврзувачки континуиран престој, е сосема контрадикторна веќе со вториот услов кој се бара при апликацијата, Член 41, став (1), точка 2., односно условот уметникот да има постигнати потврдени резултати во работата, бидејќи повеќето од уметничките активности на уметниците бараат престој во странство, а истиот престој би им бил ограничен. Ограниченото излегување во странство ќе се одрази исклучително штетно врз работата на самостојните уметници. Потребни се години на макотрпна работа и создавање на мрежи на соработка кои на уметниците им помагаат преку нивните уметнички активности да се претстават себеси како уметници и да ја претстават културата на нашата земја во странство. Резиденцијалните престои, колонии, гостувања со изложби, докторски студии на полето на уметноста, турнеи и сл. се составен дел од работата на успешните уметници и обично уметниците имаат патувања повеќе пати во годината, а истите можат да бидат од неколку дена, но можат да траат и повеќе месеци (работилници, докторски студии, манифестации кои се одржуваат во сезона и сл.).

Сакаме да нагласиме дека исто така магистерските и докторските студии се исклучително важен дел од надградбата на еден уметник и се еден од клучните фактори за напредок во неговата кариера. Бидејќи во нашата земја не постојат докторски студии на полето на уметноста, а за некои специфични области не се достапни ниту магистерски студии, уметниците мораат да одат на подолготрајни студиски престои во странство. Член 41, став (1), точка 1 од законот не би требало да ги ограничува самостојните уметници да патуваат и престојуваат во странство подолг период со цел едукативната надградба во нивното специфично поле на работа.

Иако сите овие уметници имаат единствено трајно живеалиште во Република Северна Македонија и единствено вработување како самостоен уметник преку регистрираниот правен субјект, доколку ја продолжат својата вообичаена работна пракса која од нив бара чести патувања и отсуства од земјата, автоматски ќе бидат елиминирани при стекнувањето на правото на месечни надоместоци за самостоен уметник затоа што нема да можат да го исполнат условот од Член 41, став 1, точка 1. Доколку сакаат да го исполнат овој услов од законот ќе бидат принудени да ги откажуваат уметничките активности во странство. Намалувањето на уметничките активности во странство би биле на штета на нивната кариера, а истото ќе биде и на штета на културата на нашата земја и во колизија со член 41, точка 2 каде се бара уметникот да има постигнати потврдени резултати во работата.

Значи, дефиницијата за престој во државата од шест месеци во континуитет е многу општа и може да се толкува на различни начини. Затоа сметаме дека треба да биде појаснето и подобро дефиниран овој услов за шестмесечен континуиран престој, доколку се однесува на оние кои имаат новостекнато државјанство на Република Северна Македонија, за да не дојде до различно толкување кое би ги довело самостојните уметници во неповолна ситуација и губење на бенефитите.

Доколку оваа точка има за цел да ги обврзе самостојните уметници на континуиран престој од шест месеци во државата, кога тие не би смеела да ја напуштаат државата во зададениот период сметаме дека е подобро оваа точка да се исфрли, бидејќи постојат други точки во законот со кои би се спречиле можни злоупотреби на поволностите за самостојните уметници, на пример Член 39, став (1) каде стои дека самостојниот уметник може да биде корисник на поволноста ако има „постојано живеалиште во Републиката и ако не е регистриран за вршење друга дејност“, што значи дека законот би дозволувал единствено вработување на самостојниот уметник во неговата фирма регистрирана за вршење за соодветна дејност во Република Северна Македонија, и тој не би смеел да биде вработен на друга работна позиција во друга фирма во земјава или странство.

Според нашиот предлог, наместо ограничувачката точка за континуиран престој од шест месеци во државата, би можела да се воведе точка во законот или да се регулира преку правилник, уметникот да биде обврзан на задолжителни активности и на македонскиот уметнички сцена, а кога се претставува надвор од границите и ја претставува Република Северна Македонија, како доказ да прикаже документација од својата активност (брошури, објави, видеодокументација, покани, признанија и друг вид на документација).

2. Исто така сметаме дека примената на Член 39, Став (2) според кој „Називот на самостојниот уметник ги содржи ознаката ‘самостоен уметник’, неговото лично име и презиме и евентуално неговиот псевдоним“, не би требало да се применува ретроактивно бидејќи ваква одредба до сега не постоеше и самостојните уметници ги имаат регистрирано своите правни субјекти под поинакви креативни називи, со кои веќе изградиле препознатливо реноме за својата работа. Промената на постоечките називи би било на штета на нивната работа и би направило забуна кај клиентите со кои соработуваат. Исто така менување на имињата на постоечките правни субјекти ќе предизвика непотребни трошоци за самостојните уметници со значителен износ.

Како можно решение предлагаме овој модел на назив на фирмите да се исфрли од членот 39 или да важи само за новите апликанти кои основаат фирма по донесувањето на овој закон, односно да важи за во иднина, а не ретроактивно.

3. Сметаме дека е потребно појаснување на Член 41, став (1), точка 5., според кој самостојниот уметник треба „да остварува врз основа на творештвото или стручните работи во културата годишен приход од најмалку три минимални бруто плати исплатени во стопанството во тековната година.“ Не е јасно дали под „приход од најмалку три минимални бруто плати исплатени во стопанството“ се подразбира било кој приход исплатен преку авторска агенција, приход по договор за дело на трансакциска сметка или приход исплатен по фактура на правниот субјект. Доколку се мисли исклучиво на правниот субјект, како што ни беше кажано во разговор со членови на работната група, истото треба да се појасни.

Но, доколку се мисли исклучиво на приход исплатен преку правниот субјект, а не се земат во предвид исплатите преку авторска агенција, за поголемиот број на самостојни уметници ќе претставува проблем да го исполнат овој услов на наредниот конкурс во ноември 2019, доколку Законот дотогаш се донесе и стапи во сила. Вакава одредба не постоеше во претходниот Закон и уметниците беа советувани сметката на правниот субјект „Самостоен уметник“ да не ја користат за други цели освен за прием на средствата за месечни надомести од Министерството. Тие имаат реализиран приход преку авторска агенција или по договор за дело и нема да имаат доволно време да се организираат и во меѓувреме да најдат работа за да го исполнат овој услов, затоа што повеќето хонорари им се исплаќаат преку авторска агенција.

Прифатливо решение би било кога под „годишен приход од најмалку три минимални бруто плати исплатени во стопанството во тековната година.“ би се сметале сите приходи на уметникот, по основ на авторски договори и фактури на фирма, или кога оваа точка би стапила во примена од наредниот конкурс во 2020 година, за уметниците да имаат доволно време да го исполнат условот, односно хонорарите кои ги остваруваат со својата работа да ги пренасочат преку својата фирма, а не преку авторска агенција.

Ова важи за уметниците кои веќе го оствариле правото на месечен надомест за самостоен уметник, но не работеле активно преку сметкаа на правниот субјект „Самостоен уметник“.

Новите апликанти регистрираат правен субјект непосредно пред конкурсот и тој правен субјект најчесто нема направено никаков промет, па и тие нема да бидат во можност да го поткрепат овој услов, а истиот е наведен и се бара при аплицирање.

Пологично е доказот за годишен приход да биде наведен и да се бара во извештајот кој се доставува наредната година, Член 44, точка 7 и претставува услов да не се изгуби правото на месечни надоместоци.

Скопје, 12.08.2019

Маја Кировска

Ана Ивановска

Перо Кованцалиев

Калина Мрмевска